**Facilități fiscale pentru cheltuielile efectuate de operatorii economici pentru organizarea şi desfăşurarea învăţământului profesional şi tehnic**

**Facilități fiscale pentru firme - deductibilitatea cheltuielilor:**

* agenții economici își **pot deduce din venitul impozabil cheltuielile** **efectuate** în baza contractelor încheiate cu unitățile de învățământ **pentru organizarea şi desfăşurarea învăţământului profesional şi tehnic;**
* agenții economici își recuperează din punct de vedere fiscal, prin **deducerea amortizării**, cheltuielile aferente cu ***mijloacele fixe și investițiile***, efectuate în baza contractelor încheiate cu unitățile de învățământ, pentru organizarea şi desfăşurarea învăţământului profesional şi tehnic;
* **deductibilitatea cheltuielilor efectuate** în baza contractelor încheiate cu unitățile de învățământpentru organizarea şi desfăşurarea învăţământului profesional şi tehnic ***se aplică și în cazul activităților independente***.

**Facilități fiscale pentru elevi:**

* neimpozitarea, în înţelesul impozitului pe venit, a burselor, premiilor şi altor drepturi sub formă de cazare, masă, transport, echipamente de lucru/protecţie şi altele asemenea *primite de elevi* **pe parcursul învăţământului profesional şi tehnic,** *potrivit reglementărilor legale din domeniul educaţiei naţionale*.

**BAZA LEGALĂ**

**Prevederi din Codul Fiscal (CF), cu modificările și completările aduse prin OUG 84/2016:**

* Potrivit **alin. (9) introdus la art. 25 din CF prin OUG 84/2016 (pct. 7):** *“****sunt cheltuieli deductibile*** *pentru determinarea rezultatului fiscal* ***cheltuielile efectuate pentru organizarea şi desfăşurarea învăţământului profesional şi tehnic****, potrivit reglementărilor legale din domeniul educaţiei naţionale”*
* Conf. **lit. h) și lit. i) introduse la art. 28 alin. (3) din CF prin OUG 84/2016 (pct. 8),** coroborat cu alin. (1) art. 28 din CF, **se recuperează din punct de vedere fiscal prin deducerea amortizării**:

*“h)* ***mijloacele fixe deţinute şi utilizate pentru organizarea şi desfăşurarea învăţământului profesional şi tehnic****, potrivit reglementărilor legale din domeniul educaţiei naţionale”;*

*“i)* ***investiţiile efectuate pentru organizarea şi desfăşurarea învăţământului profesional şi tehnic****, potrivit reglementărilor legale din domeniul educaţiei naţionale”*

* Conf. **art. 62, lit. o ^1) introdusă la art. 62 din CF prin OUG 84/2016 (pct. 11)**, în înţelesul impozitului pe venit, ***nu sunt impozabile*** ***“bursele, premiile şi alte drepturi sub formă de cazare, masă, transport, echipamente de lucru/protecţie şi altele asemenea primite de elevi pe parcursul învăţământului profesional şi tehnic****, potrivit reglementărilor legale din domeniul educaţiei naţionale”.*

Dispozițiile de mai sus din CF trebuie coroborate cu următoarele **prevederi relevante din LEN nr. 1/2011 cu modificările și completările ulterioare (v. Legea nr. 82/2018 de aprobare a OUG nr. 81/2017):**

**Art. 32, alin. (5):** *“Operatorii economici care încheie contract de parteneriat cu unităţile de învăţământ care desfăşoară învăţământ profesional şi tehnic, potrivit reglementărilor legale din domeniul educaţiei naţionale, beneficiază de facilităţi la plata impozitelor, taxelor şi contribuţiilor datorate bugetului de stat, bugetului asigurărilor sociale, bugetelor fondurilor speciale sau bugetelor locale, potrivit prevederilor legale."*

**Art. 102, alin. (3):** *“În cazul învățământului profesional și tehnic finanțarea din partea operatorilor economici se realizează în baza unui contract de parteneriat încheiat între unitatea de învățământ, unitatea administrativ-teritorială pe raza căreia se află unitatea școlară și operatorul sau operatorii economici. Categoriile de cheltuieli pentru operatorii economici, pentru organizarea și desfășurarea învățământului profesional și tehnic, sunt:*

*a) cheltuieli cu organizarea procesului de învăţământ, şi anume: cheltuieli efectuate pentru elevi, precum: burse şi premii oferite elevilor, echipamente de lucru/protecţie, transport, masă, cazare pe parcursul pregătirii practice la operatorul economic, alte facilităţi oferite acestora, respectiv cheltuieli cu securitatea şi sănătatea în muncă şi analize medicale obligatorii, în funcţie de domeniul de activitate, cheltuieli pentru asigurări de răspundere civilă în cazul unor eventuale accidente, daune sau vătămări corporale generate în timpul pregătirii practice la operatorul economic, cheltuieli materiale pentru susţinerea activităţilor desfăşurate pe parcursul pregătirii practice la operatorul economic, reprezentând rechizite, cărţi de specialitate, auxiliare didactice, softuri educaţionale, costuri legate de evaluarea şi certificarea elevilor, materii prime şi materiale consumabile şi alte cheltuieli de acest tip, cheltuieli aferente achiziţiei, punerii în funcţiune şi exploatării mijloacelor fixe utilizate la operatorul economic pe parcursul pregătirii practice a elevilor, cheltuieli aferente salarizării şi pregătirii personalului propriu al operatorilor economici - tutori şi formatori -, pentru pregătirea practică a elevilor, cheltuieli aferente pregătirii şi sprijinirii cadrelor didactice din unitatea de învăţământ parteneră, precum şi sumele plătite direct cadrelor didactice în baza unor contracte încheiate în condiţiile legii cu operatorul sau operatorii economici pentru alte activităţi decât cele prevăzute în norma didactică;*

*b) cheltuieli de investiții în spații de învățământ existente sau nou-edificate, precum și în echipamente de natura mijloacelor fixe achiziționate și puse în funcțiune pentru a fi utilizate în vederea pregătirii elevilor realizate în unitatea de învățământ."*